景陽宮井雙桐
作者：李商隱
朝代：唐

paragraphs: 秋港菱花乾，玉盤明月蝕。
血滲兩枯心，情多去未得。
徒經白門伴，不見丹山客。
未待刻作人，愁多有魂魄。
誰將玉盤與，不死翻相誤。
天更闊於江，孫枝覓郎主。
昔妬隣宮槐，道類雙眉歛。
今日繁紅櫻，拋人占長簟。
翠襦不禁綻，留淚啼天眼。
寒灰劫盡問方知，石羊不去誰相絆。